Das stimmt möglecherwiis,  aber uf deren Äbeni,  diskutiere mer nume hütt und hie,  hani zu däm gseit,  uf deren Äbeni  diskutiere mir beide,  nume no drum,  wöu mer zuefäuig no chöi,  wöu mer zuefäuig no läbe,  wöu mer zuefäuig amnen Ort läbe,  wos bis hüt zuefäuig,  no ke Reakter verjaggt het,  aber am Tag,  wos hie sone Reakter verjagt,  diskutiere mer nümm über Stürzahler,  wöu a däm Tag,  wos hie sone Reakter verjaggt,  aui Stüre nüt meh dran ändere,  das mir und üsi Wäut  für immer verstrahlet  und kabutt si,  und di radioaktive Strahle,  hanim gseit,  di Strahlen ungerscheide de nid,  zwüsche gueten  und schlächte Stürzahler  zwüsche Linggen und Rächte,  zwüschen Auten und Junge,  zwüschen Armen und Riiche,  di Strahle si neutrau,  di si totau neutrau,  di si neutraler aus di ganzi  Schwizer Neutralitätspolitik,  di nähmen aues,  di vergiften aues,  di töden aues  ohni Ungerscheidig,  vo gueten und schlächte Stüürzahler.